น้ำเน่ากระเซ็น เบียดเป็นปลากระป๋อง รวมปัญหาเรือโดยสารคลองแสนแสบ (คลิป)
อกพี่กลัดหนอง พี่หมองดั่งคลองแสนแสบ,เพลงดังในอดีต ที่เคยสะท้อนความเน่าของน้ำในคลองแสนแสบ ซึ่งปัจจุบันได้กลายเป็นเส้นทางเดินเรือสายหลัก ที่แก้ปัญหารถติดให้กับชาวกรุง เป็นทางเลือกที่ประหยัดเวลา แต่อาจต้องแลกมาด้วยกลิ่นเหม็น น้ำเน่า และความแออัด ลองวัดใจกันดูว่าคุ้มกับเวลาที่ได้ชดเชยจากบนถนนหรือไม่  ,เรือโดยสารคลองแสนแสบ ให้บริการทุกวัน 05.30-20.30 น. (วันหยุดสุดสัปดาห์ 19.00 น.) โดยมีท่าเรือทั้งหมด 28 ท่า ตั้งแต่ ผ่าฟ้าลีลาศ ไปจนถึง ท่าเรือวัดศรีบุญเรือง รวมระยะทางเกือบ 18 กิโลเมตร โดยมีค่าโดยสารอยู่ระหว่าง 10-20 บาท,อย่างไรก็ตาม ทีมข่าวเฉพาะกิจไทยรัฐออนไลน์ ได้ลงพื้นที่ ล่องเรือตั้งแต่ ท่าเรือผ่านฟ้าลีลาศ ไล่ยาวไปเรื่อยๆ กระทั่งเกือบสุดสาย สิ่งที่พบเจอ จะสรุปได้ดังนี้,1.น้ำเน่า-กลิ่นรัญจวน ชวนยี้ ยังโชยเตะจมูกระหว่างทาง,ตั้งแต่ผ่านฟ้าลีลาศ เมื่อเราย่างก้าวเท้าลงไป ก็จะได้กลิ่นเหม็นเน่าของคลองโชยขึ้นมาทักทายเป็นอันดับแรก หากว่าคุณได้กลิ่น ก็ยินดีด้วยว่าคุณเดินทางมาถึงท่าเรือแล้ว,เมื่อเหลือบมองลงไป ก็จะสีน้ำดำคล้ำ โดยมีเรือโดยสารทยอยเข้าสลับสับเปลี่ยนหมุนเวียนมาขนถ่ายผู้โดยสาร,ในช่วงเช้า ท่าเรือนี้ผู้คนไม่มากนัก เนื่องจากเป็นท่าเรือต้นทาง เราจะเห็นพ่อค้าแม่ค้าถือถุงขนของแวะตลาดโบ๊เบ๊อยู่บ้าง แต่ไม่มากนัก,เมื่อเรือสตาร์ตเครื่อง ก็จะได้กลิ่นเผาไหม้จากเครื่องยนต์เรือ ลอยตลบอบอวล หากเรือยังจอดรอคนอยู่ ควันจากท่อเรือก็จะลอยมาถึงผู้โดยสารที่กำลังนั่งรอ,2.ไม่ได้เล่นสงกรานต์นะจ๊ะ แต่น้ำเน่ากระเซ็นใส่ ระวังให้ดีช่วงเรือสวน,เมื่อเรือขยับเดินทาง บรรยากาศก็จะสลับสับเปลี่ยนหมุนเวียนไป บางจุดน้ำใสสะอาด อากาศบริสุทธิ์ ก็จะได้รับชมธรรมชาติ โดยเฉพาะในพื้นที่เขตพระราชฐาน ระหว่างท่าเรือสะพานเจริญผล ถึงสะพานหัวช้าง ตรงนี้กลิ่นที่โชยจากน้ำดีขึ้น เรือวิ่งช้าลง เพราะเป็นเขตควบคุมเรื่องเสียง,แต่เมื่อผ่านตรงนี้ไปแล้วสิ เรือก็เร่งเครื่อง ทำเวลา ในชั่วโมงเร่งด่วน บางทีขับสวนกันยังแทบไม่ชะลอ,แน่นอนสิ่งที่ตามมา คือ น้ำในคลอง ก็กระเซ็นใส่ผู้โดยสาร ทั้งนี้ ผู้โดยสารแต่ละคนจะต้องใช้ท่าลับ ที่ฝึกฝนกันมาคอยหลบ บ้างก้มหัว ยกผ้าใบกันสาดขึ้นทันควัน,มีอยู่ครั้งนี้ ทีมข่าวฯ ที่ไม่ค่อยได้ใช้เส้นทางนี้เดินทางก็โดนน้ำในคลองกระเด็นเข้าหน้าแบบเต็มๆ (เรียกว่าเปียกเลย) จนต้องรีบไปล้างน้ำในห้างแห่งหนึ่ง ซึ่งเป็นจุดหมายครั้งนั้น แต่สำหรับการล่องเรือครั้งนี้นับว่าโชคดี ยังโดนแค่ละอองน้ำ,3.กี่ปีก็ยังแก้ไม่ได้ผู้โดยสารอื้อ เบียดกันเป็นปลากระป๋อง,หลังจากเดินทางมาได้สักระยะ ถึงท่าเรือประตูน้ำ คือ จุดเปลี่ยนเรือ ตรงนี้เราจะเห็นเรือเข้าออกจอแจ สิ่งที่ประสบพบเจอคือ เรือโดยสารจะมี 2 แบบ,แบบเก่า ที่เคยใช้และยังใช้อยู่ คือ เรือที่มีผ้าใบขึง แบบนี้ผู้โดยสารจะสามารถขึ้นและลงเรือได้อย่างรวดเร็ว โดยเมื่อเรือเทียบท่า ผู้โดยสารก็ก้าวขึ้นและลงทันที แต่เรือแบบนี้จะมีความเสี่ยงเรื่องอุบัติเหตุมากกว่า,ส่วนเรื่องแบบที่ 2 จะมีราวเหล็กกั้น ทั้งลำเรือ และมีผ้าใบขึงอีกชั้นเพื่อป้องกันน้ำกระเด็นใส่ เรือลักษณะนี้จะมีความปลอดภัยกว่า แต่ปัญหาคือ เวลาขึ้นลง ผู้โดยสารจะเบียดเสียดกันมาก,บางรายถึงกับทำหน้าเบ๊กันเลยทีเดียว เพราะนอกจากกลิ่นอันไม่พึงประสงค์ภายนอกเรือแล้ว อาจจะมีกลิ่นกายที่แผ่กระจายอย่างทั่วถึงในลำเรืออีก?,เสียงจากผู้โดยสาร สะท้อนปัญหาคลาสสิก ,คุณแป้ง นักศึกษามหาวิทยาลัยแห่งหนึ่ง, ซึ่งใช้งานเรืออยู่เป็นประจำ เพราะต้องเดินทางไปมหาวิทยาลัย กล่าวว่า น้ำในคลองค่อนข้างเหม็น โดยขึ้นมาตั้งแต่ท่าเรือผ่านฟ้าฯ จะเห็นน้ำดำมากกว่านี้ แต่ที่ต้องใช้บริการเพราะใกล้มหาวิทยาลัย สะดวก และถูก ถ้าราคาแพงกว่านี้ก็คงไม่ใช้,คนที่นั่งด้านหน้าที่มีที่ให้จับดึง แต่เขาไม่ดึง น้ำในคลองก็เลยกระเด็นเข้าหน้าค่ะ,ส่วนคุณทัย อายุ 36 ปี ที่ใช้เรือโดยสารมา 1 ปี เผยว่า ปัญหาที่พบส่วนใหญ่คือ รอนาน โดยเฉพาะขาที่มาจากผ่านฟ้าฯ มาทาง ม.รามฯ เพราะคิดว่าคนจากฝั่งบางกะปิจะมีมากกว่า,ตอนขึ้นเรือครั้งแรกๆ คิดว่าน้ำเหม็นกว่านี้ แต่ตอนนี้รู้สึกดีขึ้น เคยโดนบ้างละอองๆ นิดๆ,ขณะที่ น.ส.สกุลณา ปักษา และ น.ส.ศุภรัตน์ เพชรมาก อายุ 26 ปี เท่ากัน ที่ใช้โดยสารมา 2-4 ปี บอกว่า ช่วงเช้า อยากให้มีเที่ยวเรือมากกว่านี้ ถ้าเราอยู่ตรงกลางๆ เส้นทาง คนจากต้นทางจะขึ้นเรือเต็มจนเราลงไม่ได้ ทำให้เราไปทำงานสาย,น้ำเน่ากระเด็นใส่หน้าบ่อยมาก หรือ บางทีเบียดกันจนของตก ส่วนเรื่องความปลอดภัยก็รู้สึกดีที่เห็นเจ้าหน้าที่มาคอยดูแล แต่ก็มีบ้าง บางทีคนเยอะมากๆ เขาก็พยายามเรียกให้คนลง อัดคนลงไปเยอะเกิน แต่บางครั้งก็จำเป็นต้องยอมเบียดเป็นปลากระป๋อง,น้ำดีไล่น้ำเสีย แก้ปัญหาน้ำเน่าเหม็น ,ด้านเจ้าหน้าที่จากกรมเจ้าท่า ที่ดูแลความปลอดภัย ที่ท่าเรือประตูน้ำ เปิดเผยว่า ช่วงที่คนใช้เยอะสุด คือ ช่วงเวลาเร่งด่วน คือ เช้า และเย็นของทุกวัน โดยช่วงเช้า คนที่มาจากวัดศรีบุญเรือง จะเยอะมาก ส่วนช่วงเย็นก็จะสลับกัน คือ กลับไปทางวัดศรีฯ,ทีมข่าวเฉพาะกิจไทยรัฐออนไลน์ รายงาน
เรือโดยสารคลองแสนแสบ ให้บริการทุกวัน 05.30-20.30 น. (วันหยุดสุดสัปดาห์ 19.00 น.) โดยมีท่าเรือทั้งหมด 28 ท่า ตั้งแต่ ผ่าฟ้าลีลาศ ไปจนถึง ท่าเรือวัดศรีบุญเรือง 
เรือโดยสาร,คลองแสนแสบ,รถติด,เรือคลองแสนแสบ,ทีมข่าวเฉพาะกิจไทยรัฐออนไลน์